የእናት ባንክ ፕሬዚዳንት ከሥራ መልቀቅ አነጋጋሪ ሆኗል
አዲስ አበባ፤ ጥቅምት 4/2006 (ዋኢማ) – የእናት ባንክ የመጀመሪያዋ ፕሬዚዳንት በመሆን ሲያገለግሉ የቆዩት ወ/ሮ ፋሲካ ከበደ ከኃላፊነት የለቀቁበት ምክንያት ቢሸፋፈንም፣ እርሳቸው ግን መልቀቂያ ማስገባታቸውን አረጋገጡ፡፡ምንጮች እንደገለጹት፣ ወ/ሮ ፋሲካ ከኃላፊነት የለቀቁት ከቦርዱ ጋር ባለመግባባታቸው የሥራ መልቀቂያ እንዲያቀርቡ ግፊት ተደርጐባቸው ነው፡፡ ወ/ሮ ፋሲካ ግን ከኃላፊነት የለቀቁበትን ምክንያት ከመግለጽ የተቆጠቡ ቢሆንም፣ የሥራ መልቀቂያ ማስገባታቸውንና በአሁኑ ወቅት የባንኩ ፕሬዚዳንት አለመሆናቸውን አረጋግጠዋል፡፡አንድ ዓመት እንኳን ሳይሞላቸው ሥራቸውን የለቀቁት የእናት ባንክ ፕሬዚዳንት ጉዳይ አነጋጋሪ ከመሆኑም በላይ፣ የለቀቁበትን ምክንያት ቦርዱም ሆነ ወ/ሮ ፋሲካ አላስታወቁም፡፡ ሆኖም ግን ወ/ሮ ፋሲካ በሥራ ገበታቸው የሌሉ በመሆኑ ባንኩ ለጊዜው እሳቸውን ተክተው በተጠባባቂነት እንዲሠሩ ምክትል ፕሬዚዳንቷ ወ/ሮ ብርቱካን ገብረእግዚን ሰይሟል፡፡ባንኩ ከወ/ሮ ፋሲካ ከኃላፊነት መልቀቅ ጋር ተያይዞ ትናንት ማብራሪያ ይሰጣል ተብሎ ሲጠበቅ የነበረ ቢሆንም ፕሮግራሙን ሰርዟል፡፡ በሌላ በኩል ግን ወ/ሮ ፋሲካ ሥራ ገበታቸው እንዲመለሱ የማግባባት ሥራ ለመሥራት እንደተፈለገም ምንጮች ይገልጻሉ፡፡ የወ/ሮ ፋሲካ ከኃላፊነት መልቀቅ እርግጥ ቢሆንም፣ ቦርዱ ተጨማሪ ውሳኔ ያስተላልፋል ተብሎ እየተጠበቀ ነው፡፡ በምሥረታ ሒደት ላይ እያለ የእናት ባንክን በፕሬዚዳንትነት ለመምራት የሚችሉ ሴት የባንክ ባለሙያዎችን ሲያፈላልግ የቆየው ባንኩ፣ ለፕሬዚዳንት አጭቷቸው የነበሩ ሁለት እንስት የባንክ ባለሙያዎችን የኢትዮጵያ ብሔራዊ ባንክ ሳያፀድቅ መቅረቱ ይታወቃል፡፡ ሆኖም በሦስተኛ ደረጃ አመራጭ ሆነው የቀረቡትን ወ/ሮ ፋሲካ ፕሬዚዳንት ሆነው ማገልገል እንደሚችሉ ካሳወቀ በኋላ ወደ ሥራ ቢገቡም፣ በኃላፊነታቸው ሊዘልቁ አልቻሉም፡፡ወ/ሮ ፋሲካ የእናት ባንክ ፕሬዚዳንት ከመሆናቸው ቀደም ብሎ በኢትዮጵያ ንግድ ባንክ ውስጥ ከ25 ዓመታት በላይ ያገለገሉ ሲሆን፣ እስከ ምክትል ፕሬዚዳንትነት ደረጃ ባሉ የተለያዩ የኃላፊነት ቦታዎች ላይ ሠርተዋል፡፡ ከኢትዮጵያ ንግድ ባንክ ከወጡ በኋላም የኢትዮጵያ ቀይ መስቀል ማኅበር ዋና ጸሐፊ በመሆን ለአራት ዓመታት አገልግለዋል፡፡  እናት ባንክ በ120 ሚሊዮን ብር የተከፈለ ካፒታል ወደ ሥራ የገባ ሲሆን፣ (ሪፖርተር)